Վարդանյանների ընտանիքը ծանր դրության մեջ է հայտնվել: Մայր ու որդի վարձով բնակվում են Հրազդան քաղաքի, Վանատուր թաղամասում, գոյատեւում 24 հազար դրամ ընտանեկան նպաստով: 41-ամյա Աննան 8 ամսականից միայնակ է մեծացրել որդուն, աշխատել ու ապրել են: Հիմա նա առողջական խնդիրներ ունի, անգամ քայլել չի կարողանում. «8 տարի է, ինչ այս հիվանդությունը կա: Այդ ընթացում բուժվել եմ, հիմա ավելի է բարդացել, չեմ կարողանում քայլել: 24 հազար դրամ նպաստ եմ ստանում, որից 13 հազար դրամ տալիս եմ լույսի եւ տան վարձ, 11 հազար դրամով գոյատեւում ենք: 3 ամիս է հիվանդությունը ավելի է բարդացել, ոտքիս երակները խցանվել են, չեմ կարողանում անգամ քայլել: Դեղորայք է հարկավոր, գնել չեմ կարողանում, թանկ է»,-պատմում է Աննան: